Document ID: 32005R1936

PADOMES REGULA (EK) Nr. 1936/2005
(2005. gada 21. novembris),
ar ko groza Regulu (EK) Nr. 27/2005 attiecībā uz siļķēm, Grenlandes paltusu un astoņkājiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1), un jo īpaši tās 20. pantu,
ņemot vērā Komisijas priekšlikumu,
tā kā:
(1)
Regula (EK) Nr. 27/2005 (2) 2005. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi.
(2)
Atbilstoši jaunākajiem zinātniskajiem atzinumiem tika pieņemts Starptautiskās Baltijas jūras Zvejniecības komisijas ieteikums palielināt Kopienas zvejas iespējas attiecībā uz siļķēm Baltijas jūras 30. un 31. apakšrajonā par 15 000 tonnu, t. i., līdz 86 856 tonnām. Šis palielinājums būtu jāizmanto.
(3)
Saskaņā ar laboto nozvejas statistiku Lietuvai ir jādod iespēja zvejot Grenlandes paltusu 10 tonnu apmērā IIa rajonā (Kopienas ūdeņi), kā arī IV un VI apakšapgabalā (Kopienas ūdeņi un starptautiskie ūdeņi). Tādēļ precizētie rādītāji ir jāīsteno.
(4)
Lai veicinātu astoņkāju krājumu saglabāšanos un jo īpaši lai aizsargātu to mazuļus, ir nepieciešams 2005. gadā noteikt minimālo lielumu astoņkājiem no jūras ūdeņiem, uz kuriem attiecas trešo valstu suverenitāte vai jurisdikcija un kuri atrodas CECAF reģionā, līdz Padomes regulas pieņemšanai, ar ko groza 1998. gada 30. marta Regulu (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai (3).
(5)
Tādēļ attiecīgi jāgroza Regula (EK) Nr. 27/2005.
(6)
Ievērojot šī jautājuma neatliekamību, jāpiešķir izņēmums līdz sešu nedēļu laikposmam, kas minēts I daļas 3. punktā Līgumam par Eiropas Savienību un Eiropas Kopienas dibināšanas līgumiem pievienotajā Protokolā par valsts parlamentu lomu Eiropas Savienībā,
IR PIEŅĒMUSI ŠO REGULU.
1. pants
Regulas (EK) Nr. 27/2005 IA, IB un III pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 21. novembrī

Labels: 18
6